Abongi eZimbabwe Bananza Ilanga leInternational Midwives Day
Ingcwethi kwezempilakahle zikhuthaza uhulumende ukufundisa kanye lokwengeza inani labongi abazingcwethi kwezokubelethisa endaweni zonke zelizwe ikakhulu emaphandleni
BULAWAYO — Ingcwethi kwezempilakahle zithi ukufundisa kanye lokwengezwa kwenani labongi abagxile ekubelethiseni endaweni zonke zelizwe kulakho ukuphathisa ukwehlisa inane labomama abalahlkelwa ngumpefumulo engozini zokubeletha. Lingxoxo iphathwe lapho umhlaba unanza ilanga lokuqakathekisa umsebenzi wabongi ababelethisayo zinhlanganiso ezitshiyeneyo ezithi kumele bananzwe njalo baholiswe ngendlela ethe xaxa ngenxa yomsebenzi abawuphathayo ikakhulu endaweni ezikhatshana okusetshenzwa kumumo onzima. Umongikazi, uNkosikazi Thando Noko, uthi uhulumende uyaqakathekisa ukufundiswa kwabongi bokubelethisa, ukwenqabela udubo olwaziwa ngokuthi yi 3 delays – ukuphuza ukuthatha isinqumo sokuya esibhedlela, ukuphuza ukuya esibhedlela lapho isinqumo sesithethwe kanye lokuphuza ukuthola uncedo lapho ozithweleyo esefike esibhedlela. UNoko wengeze esithi ngaphansi kohlelo lolu omongikazi ababengafundelanga ukubelethisa emaphandleni labo sebethole imfundiso yokuphathisa abesifazana abazithweleyo bengahambanga imimango emide besiya ezibhedlela ezinkulu ngoba uhulumende enanzelela umsebenzi omkhulu ophathwa ngababelethisayo ekuphephiseni impilo zabesifazana lensane. UDokotela Nkazimulo Tshuma okhangela ukubeletha kwabomama uthi izindlu zokulindela lazo seziguqule impilo zabomama zehlisa kakhulu lenani labesifazana elifa libeletha ngoba inengi belibulawa ngumango okumele liwuhambe lapho kungabakubi selihelelwa. UDokotela Tshuma uthi zikhona izizatho ezithile ezilokhu zisenqabela abesifazana ukuyabelethela esibhedlela lanxa kuyabe kulabongi abafundele umsebenzi. Inkokheli yomdabu emangweni weJotsholo, uMnumzana Micah Nkiwane, uthi abongi ababelethisayo bayabadinga labo emmangweni wabo lapho abesifazana abaqhubeka belahlekelwa yimphefumulo lensane ngenxa yokuswela uncedo eduzane. UNkosikazi Sipho Dube oweDandanda, eLupane, obelindele ukubeletha eSt Luke’s, uthi abongi ababelethisayo bakhona kulesisibhedlela njalo sebeyakhelwe izindlu ezintsha zokulindela ezilesithunzi lapho umuntu anelisa ukuhlala agcine lempahla yakhe abuye layo kuhle, okukhuthaza omama ukuza esibhedlela bengelakwesaba. EleZimbabwe linanze ilanga le International Day of the Midwife ngeviki ephelileyo, lapho umphathintambo wezempilakahle, uDr David Parirenyatwa ayethekele indawo ezitshiyeneyo lapho okubelethela omama okugoqela isibhedlela esikhulu seMpilo koBulawayo. Ingcitshi zithi lapho kunanzwa lelilanga, abezempilakahle kumele baphathe njalo imihlangano lezakhamizi njalonje ukuze zikhuthazwe ngokuqakatheka kokuya belethela esibhedlela. Ugatsha lwezempilakahle solwasungulwa indawo zokufundisela abongi ababelethisayo ezigabeni zonke zelizwe okugoqela iMpilo, iUnited Bulawayo Hospitals, iGwanda Provincial Hospital kanye le St Luke’s ezigabeni zeMaNdebeleni.